Kuldygos senamiestis
56°58′04″š. pl. 21°58′17″r. ilg.﻿ / ﻿56.9678°š. pl. 21.9715°r. ilg.﻿ / 56.9678; 21.9715 Kuldygos senamiestis (latv. Kuldīgas vecpilsēta) – senoji Kuldygos miesto Latvijos vakaruose dalis, garsėjanti XIII a. siekiančiu nereguliariu miesto išplanavimu su siauromis gatvelėmis ir vėlesnių amžių senamiesčio užstatymu. Netaisyklingo plano senamiestis išsidėstęs Ventos upės kairiajame krante. Kuldyga išsiskiria kaip gerai išsilaikiusi tradicinė gyvenvietė, kuri iš nedidelio viduramžių kaimelio išsivystė į svarbų Kuršo ir Žiemgalos kunigaikštystės administracinį centrą nuo XVI iki XVIII a. Miesto struktūra iš esmės išlaikė to laikotarpio gatvių išdėstymą ir apima tradicinę rąstinę architektūrą, taip pat užsienio įtakos turinčius stilius, kurie iliustruoja turtingus vietinių ir keliaujančių amatininkų mainus iš viso Baltijos jūros regiono. Kunigaikštystės laikotarpiu įsigalėjusios architektūrinės įtakos ir meistriškumo tradicijos išliko ir XIX a. Nuo 2023 m. Kuldygos senamiestis įrašytas į UNESCO Pasaulio paveldo objektų sąrašą. Per daugiau kaip 20 metų užtrukusį parengiamąjį laikotarpį Latvijos Venecija vadinamoje Kuldygoje buvo įkurtas restauravimo centras, parengta istorinių pastatų apsaugos rėmimo programa.